**Ministerul Sănătăţii**

**ORDIN**

**pentru modificarea Ordinului ministrului sănătății nr. 1.224/2006 pentru aprobarea Normelor privind activitatea unităţilor de transfuzie sanguină din spitale**

 Văzând Referatul de aprobare nr. ........................... al Direcţiei generale asistență medicală și sănătate publică,

 având în vedere prevederile lit. k) din Normele tehnice cuprinse în anexa nr. 4 la Legea nr. 282/2005 privind organizarea activităţii de transfuzie sanguină, donarea de sânge şi componente sanguine de origine umană, precum şi asigurarea calităţii şi securităţii sanitare, în vederea utilizării lor terapeutice, republicată, cu modificările și completările ulterioare,

    în temeiul prevederilor art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

**ministrul sănătăţii emite următorul**

**ORDIN:**

**Art. I** – La articolul 13 din Ordinul ministrului sănătății nr. 1.224 din 9 octombrie 2006 pentru aprobarea Normelor privind activitatea unităţilor de transfuzie sanguină din spitale, publicat în Monitorul Oficial al României, Partea I,nr. 870 din 24 octombrie 2006, litera e) se modifică şi va avea următorul cuprins:

 „e) monitorizează evoluția posttransfuzională a pacienților timp de 48 de ore, astfel:

1. pentru pacienții internați în regim de spitalizare continuă, monitorizarea se realizează integral în cadrul unității sanitare;
2. pentru pacienții internați în regim de spitalizare de zi, monitorizarea se realizează în unitatea sanitară pe durata primelor 2 ore de la efectuarea transfuziei, iar ulterior, până la împlinirea celor 48 de ore, prin contact telefonic sau alte mijloace convenite cu pacientul, care permit evaluarea stării acestuia.”

 **Art. II -** Prezentul ordin se publică în Monitorul Oficial al României, Partea I.

**p. MINISTRUL SĂNĂTĂȚII**

**SECRETAR DE STAT**

**DAMIAN CLAUDIU CONSTANTIN**